О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА - ПОТВРЂИВАЊЕ

Разлози за доношење овог закона којим се потврђује Oквирни споразум о LD 2070 (2020) између Банке за развој Савета Европе и Републике Србије за пројектни зајам - Студентско становање, потписан у Београду 7. јула 2021. године и у Паризу 1. јула 2021. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2020. годину („Службени гласник РС”, бр. 84/19, 60/20 – др. пропис, 62/20 – др. закон, 65/20 – др. закон и 135/20) и Законом о буџету Републике Србије за 2021. годину („Службени гласник РС”, бр. 149/20 и 40/21), у члану 3. одобрено је задуживање код Банке за развој Савета Европе за спровођење пројекта Студентског становања у Србији, у износу до 32.000.000 евра (у даљем тексту: Пројекат).

Како би се обезбедила потребна средства, Република Србија је упутила Банци за развој Савета Европе (у даљем тексту: Банка) захтев за одобрење зајма за делимично финансирање Пројекта, у износу дo 32.000.000 евра, који је Административни савет Банке одобрио 13. новембра 2020. године.

Општи циљ Пројекта је побољшање приступа универзитетском образовању, посебно за студенте из породица са ниским примањима. Држава већ финансира школарину и субвенционише трошкове живота циљаних корисника. Специфични циљ предложеног пројекта је обезбеђивање приступачног студентског смештаја оквирно за 1.400 студената, кроз изградњу:

- новог студентског дома са 400 кревета у Нишу,

- новог студентског дома са 1.000 кревета у Београду.

Грађевински објекат дома чине просторије у којима се пружају услуге смештаја, исхране, одмора и опоравка ученика и студената, као и просторије за учење, културно-забавне и спортске активности ученика/студената, и пратеће просторије у којима се обављају радни процеси који служе пружању наведених услуга. Ове просторије могу се налазити у једном или у више грађевинских објеката у саставу исте установе, које су у организационом, функционалном и технолошком погледу повезане. Прописано је да свака просторија за смештај ученика и студената треба да буде опремљена одговарајућим намештајем, односно машинама, уређајима, инсталацијама, спортским и другим реквизитима и другом опремом у складу са наменом просторије. Намештај дома треба да задовољава хигијенско-санитарне и функционалне захтеве и треба да је једноставан по конструкцији, стабилан и лако покретљив. Установе за смештај студената у оквиру својих смештајних капацитета обезбеђују једнак приступ корисницима студенских домова без обзира на пол, вероисповест и националну припадност. Такође, ове установе су у обавези да наменски прилагођавају до 10% капацитета за смештај ученика, односно студената са инвалидитетом, сходно пропису који уређује услове за планирање и пројектовање објеката, а у вези са несметаним кретањем и приступом лица са инвалидитетом.

Према подацима Министарства просвете, науке и технолошког развоја, на годишњи Конкурс за пријем у студентске домове, просечно се пријави сваке школске године око 19.600 студената, што је више у односу на расположив број лежајева у студентским домовима (16.959). Зато су потребе за повећањем броја смештајних капацитета студентских домова универзитетских центара Републике Србије (Београд и Ниш) исказане процењеним бројем недостајућих смештајних капацитета студентских домова: Београд око 1.000 недостајућих смештајних места, а Ниш око 400 недостајућих смештајних места.

Потпројекат 1, Студентски дом у Нишу, лоциран је у оквиру универзитетског комплекса техничких факултета. Опсег овог потпројекта укључује завршетак изградње и испоруку опреме за зграду дома од 11 спратова са поткровљем и подрумом; укупна бруто површина зграде је око 12.000 m2. Објекат је до сада изграђен до нивоа грубих грађевинских радова. Главне инвестиције се односе на унутрашње радове и инсталације усмерене на функционални завршетак зграде ради добијања Употребне дозволе за смештај и становање студената, као и опремање намештајем и неопходним додацима. Опремање овог објекта, планира се након грађевинских радова и обухвата опремање нових смештајних места и заједничких просторија студентског дома. Локација се налази у центру града, опремљена је свом потребном комуналном инфраструктуром и обезбеђује брз приступ универзитету.

Потпројекат 2, Дом Студентског града у Београду, подразумева изградњу новог смештајног блока (бруто површине 24.500 m2), који ће се налазити на постојећој локацији „Студентског градаˮ. Главне инвестиције односе се на грађевинске радове и уређење зелених површина, те опремање намештајем и неопходним додацима за смештај око 1.000 студената.

Корисници услуга студентских домова се бирају путем јавног конкурса за пријем и према критеријумима утврђеним Законом о студентском стандарду и Правилником о смештају. Главни критеријуми за пријем су академска постигнућа студената и њихов финансијски положај. Ранг листа кандидата је јавна, а за оне који желе да поднесу жалбе успостављен је механизам за жалбе.

Укупни трошкови пројекта процењују се на 48,4 милиона евра, укључујући 32 милиона евра зајма који обезбеђује Банка. Достављена прелиминарна процена трошкова може бити премашена због непредвиђених радова и/или повећања тржишних цена.

Из средстава зајма Банке финансирају се радови, опрема и део услуга, док Република Србија финансира грађевинске дозволе, административне таксе, комуналну инфраструктуру (водовод, канализација, електроинсталације), земљиште, укључујући и друге неновчане доприносе.

Зајмопримац је Република Србија, која поступа преко Министарства финансија, док ће Министарство просвете, науке и технолошког развоја (у даљем тексту: МПНТР) бити одговорно за укупно планирање, спровођење, управљање, праћење и координацију Пројекта. Посебна Јединица за спровођење пројекта у оквиру МПНТР, биће задужена за свакодневно спровођење Пројекта. Активности ће обухватити припрему тендерске документације, уговарање радова и услуга, одобравање плаћања, припрему исплате, праћење, извештавање, итд.

Пројекат ће такође допринети спровођењу Стратегијe развоја образовања у Србији до 2020. године („Службени гласник РС”, број 107/12), која предвиђа повећање броја и квалитета објеката за смештај студената, и подржаће академску и социјалну интеграцију студената и будуће запошљавање/развој каријера циљне групе.

Наведеним оквирним споразумом о зајму предвиђено је да Банка стави на располагање Републици Србији кредитна средства под следећим условима:

- зајмодавац: Банка за развој Савета Европе;

- зајмопримац: Република Србија;

- тело за спровођење Пројекта: МПНТР;

- јединица за спровођење Пројекта, формирана од стране МПНТР биће задужена за свакодневно спровођење Пројекта;

- износ задужења: 32.000.000 евра;

- предвиђена је могућност зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;

- приликом повлачења транше, зајмопримац има могућност избора између годишње, полугодишње и тромесечне отплате кредита;

- приступна накнада и накнада на неповучена средства зајма се не плаћају;

- за сваку појединачну повучену траншу, зајмопримац има могућност избора периода отплате до 20 година са укљученим периодом почека до пет година;

- период алокације кредитних средстава сваке транше је 12 месеци од датума исплате транше;

- крајњи датум расположивости кредитних средстава је 31. децембар 2026. године, у складу са роком за завршетак Програма;

- зајам се реализује у најмање две транше.

Фиксна каматна стопа означава годишњу каматну стопу, одређену од стране Банке у складу са критеријумима које периодично дефинишу управна тела Банке, за зајмове изражене у еврима, која ће бити одређена приликом повлачења сваке нове транше и важиће током целокупног периода отплате те транше. Варијабилна каматна стопа је једнака тромесечном или шестомесечном EURIBOR-у као референтној стопи, увећаној за одређени процентни распон који Банка одређује при повлачењу транше.

Приступна накнада и накнада за ангажовање средстава (провизија на неповучена средства) се не плаћају, а зајмопримац може захтевати и превремену отплату зајма.

Предложени Пројекат је у складу са политиком еколошке и социјалне заштите Банке и важећим националним и европским стандардима, јер се односи на управљање еколошким и социјалним ризицима.

Потенцијални социјални утицај планираних инвестиција је висок, јер ће имати значајне позитивне ефекте на стварање образовних могућности за студенте, посебно оне који долазе из мање развијених региона и породица са ниским примањима. Допринеће развоју других социјалних програма које је успоставила Влада, и смањењу елитног карактера високог образовања омогућавањем приступа високом образовању економски угроженим студентима.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Oквирног споразума о зајму LD 2070 (2020) између Банке за развој Савета Европе и Републике Србије за пројектни зајам - Студентско становање, потписаног у Београду 7. јула 2021. године и у Паризу 1. јула 2021. године у оригиналу на енглеском језику.

Одредба члана 2. овог закона садржи текст Oквирног споразума о зајму LD 2070 (2020) између Банке за развој Савета Европе и Републике Србије за пројектни зајам - Студентско становање, у оригиналу на енглеском језику и у преводу на српски језик.

Одредбом члана 3. овог закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.